b'\n_START_ARTICLE_\nKovina\n_START_PARAGRAPH_\nKov\xc3\xadna je kemijski element. Kovine so ena izmed treh skupin elementov, ki izstopajo po svojih ionizacijskih in veznih lastnostih, poleg polkovin in nekovin. V periodnem sistemu lo\xc4\x8di kovine od nekovin diagonalna \xc4\x8drta od bora (B) do polonija (Po). Elementi na tej \xc4\x8drti so polkovine; elementi spodaj levo so kovine; elementi zgoraj desno pa so nekovine._NEWLINE_Kovine imajo nekatere fizikalne lastnosti: po navadi se lesketajo (imajo sij, lesk), imajo ve\xc4\x8djo gostoto, so raztegljive in kovne, po navadi imajo visoko tali\xc5\xa1\xc4\x8de, pri sobni temperaturi so skoraj vse v trdnem agregatnem stanju, pri \xc4\x8demer izkazujejo visoko trdnost, in dobro prevajajo elektriko ter toploto. Te lastnosti so ve\xc4\x8dinoma posledica slabe vezi atoma z zunanjimi elektroni (valen\xc4\x8dni elektroni); iz tega sledi, da valen\xc4\x8dni elektroni tvorijo nekak\xc5\xa1no \xc2\xbbmorje\xc2\xab\xc2\xa0okoli atoma. Ve\xc4\x8dina kovin je kemi\xc4\x8dno stabilnih, z izjemo alkalnih kovin in zemeljsko-alkalijskih kovin, ki so v najbolj levih skupinah periodnega sistema._NEWLINE_Oksidi kovin so baze; tiste od nekovin so kisline. Alotropi kovin so po navadi lesketajo\xc4\x8di, sijo\xc4\x8di, kovni, raztegljivi in dobri prevodniki, medtem ko so nekovine na splo\xc5\xa1no lomljivi (trdni elementi), nimajo sijaja in so izolatorji. Nekovine so v naravi pogostej\xc5\xa1e, \xc4\x8deprav kovine sestavljajo ve\xc4\x8dino periodnega sistema. _NEWLINE_Nekatere zelo znane kovine so aluminij, baker, zlato, \xc5\xbeelezo, svinec, srebro, titan, uran in cink._NEWLINE_Med te\xc5\xbeke kovine pri\xc5\xa1tevamo baker, nikelj, cink, svinec, kositer, ... Imajo veliko gostoto. Definicija je bolj ljudska in po ob\xc4\x8dutku. To so kovine z gostoto nad 7 kg/dm\xc2\xb3, ki so zdravju nevarne. \xc5\xa0kodljivost je posledica pojava, da njihovi ioni nadome\xc5\xa1\xc4\x8dajo ione drugih kovin, ki tvorijo aktivna mesta encimov v organizmih, zaradi \xc4\x8desar ti encimi prenehajo delovati. Zaradi obstojnosti se kopi\xc4\x8dijo v tkivih in po prehranjevalni verigi navzgor; temu pojavu pravimo bioakumulacija._NEWLINE_Zlitina je zmes s kovinskimi lastnostmi, ki vsebuje vsaj en kovinski element. Zlitina se naredi z me\xc5\xa1anjem talin. Primeri zlitin so jeklo (\xc5\xbeelezo in ogljik), medenina (baker in cink), bron (baker in kositer) in duraluminij (aluminij, baker in magnezij). Zlitine narejene posebej za zelo zahtevno uporabo, kot so raketni motorji, lahko vsebujejo tudi ve\xc4\x8d kot deset elementov.'